b'\n_START_ARTICLE_\nLjapis Trubeckoj\n_START_SECTION_\nZa\xc4\x8detki\n_START_PARAGRAPH_\nSkupina se je oblikovala v Minsku leta 1990, po razpadu Sovjetske Zveze. Do konca 90-ih let je v doma\xc4\x8di Belorusiji in ostalih rusko-govore\xc4\x8dih dr\xc5\xbeavah dosegla precej\xc5\xa1njo popularnost._NEWLINE_V svojih zgodnjih letih je bila skupina priljubljena predvsem zaradi svojih parodij na temo pop-kulture, s hiti kot so "Au", "Ti kinula" ("Pustila si me"), "Zelenoglazoye taksi" ("Zelenooki taxi"), "V plat\'ye belom" ("V Beli Obleki") and "Yabloni" ("Jablane").\n_START_SECTION_\nDrugi val popularnosti v 2000-ih\n_START_PARAGRAPH_\n"Nekega dne sem z grozo spoznal, da je na\xc5\xa1a skupina pravzaprav postala enaka tistim, iz katerih smo se neko\xc4\x8d nor\xc4\x8devali in iz njih delali parodije. Za\xc4\x8deli smo se zlivati z vso to pop-zvezdni\xc5\xa1ko mno\xc5\xbeico, ampak jaz nisem en izmed njih in nikoli nisem hotel to postati." - je povedal Sergey Mikhalok, vodja in glavni pevec skupine. Priznava, da se \xc4\x8dlanom skupine ni bilo lahko umakniti iz igre show-businessa in postati ponovno neodvisni._NEWLINE_"Sprva sem spro\xc5\xa1\xc4\x8dal svoje notranje nezadovoljstvo zaradi prepada med avtenti\xc4\x8dnimi Lyapis Trubetskoy in njihovo novo zvezdni\xc5\xa1ko javno podobo z mo\xc4\x8dnim popivanjem in drugimi stvarmi, toda ko sem enkrat tehtal 110 kilogramov in ob\xc4\x8dutil, da se moj um pripravlja na kolaps, sem pustil vse, shuj\xc5\xa1al za 25 kilogramov in za\xc4\x8del igrati glasbo, ki mi je v\xc5\xa1e\xc4\x8d."_NEWLINE_Leta 2004 so Lyapis Trubetskoy posneli album Zoloty\'ye yaytsy (\xe2\x80\x9cZlata Jajca\xe2\x80\x9d). Album je pod mo\xc4\x8dnim vplivom reggaeja in ska glasbe. "Ko smo delali na tem albumu, nismo dobro razumeli, kaj naj po\xc4\x8dnemo z na\xc5\xa1o novo neodvisnostjo. Rezultat je bil, da smo imeli nekaj refleksnih poskusov, ustvariti nove radijske hite," - pravi Mikhalok. "Cel album je bil preproduciran, me\xc5\xa1ali smo preve\xc4\x8d stilov, glasbenih instrumentov in zvokov. Preve\xc4\x8d smo se ukvarjali s formo, namesto z vsebino. Resni\xc4\x8dno smo potrebovali profesionalca, ki bi nam povedal, kaj je dobro in kaj je preve\xc4\x8d.\xe2\x80\x9d_NEWLINE_Kapital je drugi neodvisni album Lyapisov. Zaradi nezadovoljstva s prej\xc5\xa1njim albumom so zanj zavzeto iskali pravega zvo\xc4\x8dnega producenta. Najprej so \xc5\xbeeleli posneti album v Londonu, v doma\xc4\x8dem kraju legendarnih Britanskih ska-rockerjev Madness (ki so ena od Mikhalokovih priljubljenih skupin). Ko je bilo skoraj \xc5\xbee vse pripravljeno, se je zgodil slu\xc4\x8daj. Na koncertu v Kijevu, Ukrajina, so Lyapis Trubetskoy sre\xc4\x8dali slavnega ukrajinskega producenta Vitaliya Telezina. Ta je delal z Okean Elzy, Brat\'ia Grim in drugimi znanimi ukrajinskimi in ruskimi zvezdniki._NEWLINE_"Smo iz iste generacije, imamo podoben pogled na svet, radi imamo podobno glasbo. In to je bila glasba, ki smo jo hoteli posneti na na\xc5\xa1em novem albumu. Ne bi rad nikogar u\xc5\xbealil, ampak za na\xc5\xa1 band je bil to prvi studijski producent, ki mu ni bilo treba razlagati, kaj je to "Kalifornijski val" ali kako Green Day in The Offspring pridejo do svojega zvoka," - pravi Mikhalok._NEWLINE_Kombinacija je delovala. S Kapitalom so Lyapis Trubetskoy dosegli nov val popularnosti, ki je \xc5\xa1e presegel tistega z za\xc4\x8detka njihove kariere. Poleg tega so z novimi dru\xc5\xbebeno kriti\xc4\x8dnimi besedili in provokativnimi videospoti vzbudili pozornost beloruskega diktatorskega re\xc5\xbeima in si prislu\xc5\xbeili prepoved nastopanja v Belorusiji. Sergey Mikhalok pravi: "Ko sem za\xc4\x8del kariero, sem pisal pesmi, ki so spreminjale mene in svet okoli mene, kasneje pa sem za\xc4\x8del pisati stvari, ki niso vplivale niti name, niti na okoli\xc5\xa1ki svet. V najbolj\xc5\xa1em primeru so bile tiste pesmi primerne kot zvo\xc4\x8dna kulisa za kako poroko ali rojstni dan. In kar je najbolj grozno, je to, da sem bil v\xc4\x8dasih na to celo ponosen. Zdaj pa sem se vrnil do to\xc4\x8dke, iz katere se je vse za\xc4\x8delo - me\xc5\xa1anica zbadljivosti, provokativnosti in mo\xc4\x8dnih akordov."_NEWLINE_Videospoti so igrali pomembno vlogo v prezentaciji Kapitala. V spot za pesem Kapital so vklju\xc4\x8dili animirane vlo\xc5\xbeke Fidela Castra, Huga Chaveza, Kim Jong Una in Aleksandra Luka\xc5\xa1enka, izdelek pa je postal prava internetna senzacija v vseh rusko-govore\xc4\x8dih dr\xc5\xbeavah biv\xc5\xa1e SZ._NEWLINE_Naslednji album - Manifest - so izdali \xc5\xbee septembra 2008. Album so dali na razpolago za neposredni digitalni prenos iz interneta. Tako so postali Lyapis Trubetskoy prvi slavni post-sovjetski glasbeniki, ki so se odlo\xc4\x8dili objaviti svoj izdelek brezpla\xc4\x8dno na svetovnem spletu. Z albumom sta nastala 2 videospota - "Zhlob" in "Manifest".\n_START_SECTION_\nNasprotovanje Luka\xc5\xa1enkovemu re\xc5\xbeimu\n_START_PARAGRAPH_\nLyapis Trubetskoy, predvsem pa frontman Sergey Mikhalok, so med belorusko mladino eni najbolj prepoznavnih disidentov in upornikov proti diktatorskemu re\xc5\xbeimu Aleksandra Luka\xc5\xa1enka. Mikhalok je v javnih intervjujih Luka\xc5\xa1enka ve\xc4\x8dkrat ozna\xc4\x8dil za "lopova in la\xc5\xbenivca", njegovo politiko rusifikacije pa kot "zlo\xc4\x8din nad beloruskim narodom in jezikom." Zaradi tovrstnih izjav je skupini od leta 2011 prepovedano nastopati v Belorusiji, Mikhalok pa je na \xc4\x8drnem seznamu beloruske tajne policije. Cenzuri, ki jo nad njihovim delom izvajajo beloruske oblasti, se posku\xc5\xa1ajo Lyapis Trubetskoy izogniti s koncertiranjem v neposredni bli\xc5\xbeini Belorusije - z nastopi v Vilniusu (Litva), Rigi (Latvija), Kijevu (Ukrajina)...Vsi njihovi koncerti v bli\xc5\xbeini Belorusije so s strani beloruske mladine izredno dobro obiskani.\n_START_SECTION_\nBeloruski jezik v pesmih Lyapis Trubetskoy\n_START_PARAGRAPH_\nBeloru\xc5\xa1\xc4\x8dina, ki je pod diktaturo Aleksandra Luka\xc5\xa1enka v Belorusiji povsem degradirana in v korist ru\xc5\xa1\xc4\x8dine umaknjena iz vsega javnega \xc5\xbeivljenja, postaja med mladimi Belorusi in nasprotniki diktature vse bolj pomembna kot izraz nasprotovanja re\xc5\xbeimu in njegovi politiki splo\xc5\xa1ne rusifikacije. Tako so tudi Lyapis Trubetskoy, ki sicer svoje pesmi \xc5\xbee od za\xc4\x8detka kariere ve\xc4\x8dinoma ustvarjajo v ru\xc5\xa1\xc4\x8dini (njihov doma\xc4\x8di Minsk je ve\xc4\x8dinoma rusko-govore\xc4\x8de mesto), v podporo beloruskemu gibanju leta 2013 posneli celoten album pesmi izklju\xc4\x8dno v beloru\xc5\xa1\xc4\x8dini, z naslovom \xd0\x93\xd1\x80\xd0\xb0\xd0\xb9\xc2\xa0! (Igraj\xc2\xa0!).'